טלנובלות, מה אפשר לעשות, תופסות נתח לא קט מחיי התרבות של לא מעט אנשים בארץ ובעולם, ובברזיל אפשר לאתר שעות שלמות בהן הרחובות מתרוקנים מאדם שכן כולם מרותקים לאיזו טלנובלה אהובה. ובכל זאת, המחשבה כי טלנובלה שלא עובדת לפי רוב החוקים הקבועים, שאין בה שחקנים יפהפיים ושמאחוריה לא עומד אף גוף כלכלי חזק תהפוך לטלנובלה המצליחה בעולם לא נראית סבירה. עדיין, "אני בטי המכוערת" עשתה את זה בהחלט. איך הפכה בטי לאהובתם של רבים כל כך? קודם כל, העלילה.
"אני בטי המכוערת" עוסקת בביאטריס פינסון סולנו (אנה מריה אורוסקו), בחורה צעירה, מבריקה ומכוערת. למרות שהיא מודעת לכיעורה, היא מלאת תקווה שיום אחד תתפרסם בזכות כשרונה הרב. ואמנם, יום גורלי אחד היא מגיעה לראיון עבודה בחברת האופנה "אקומודה", שבסופו נדרש ארמנדו מנדוסה (חורחה אנריקה אבז'ו), הנשיא החדש של החברה, לבחור בינה לבין פטריסיה – בלונדינית יפהפיה והחברה הכי טובה של ארוסתו – לתפקיד מזכירתו. למרות שהוא בוחר, לבסוף, בבטי, הרי שמאותו רגע הוא מתעלם ממנה בעוז, בשעה שבטי דווקא, מה שקוראים, מפתחת רגשות. בהדרגה מתפתחת בין השניים מערכת יחסים נצלנית: הוא בוגד בארוסתו, מפסיד את כספי החברה ואילו בטי נמצאת שם תמיד כדי להושיע. בשלב מסוים ארמנדו מקים חברת קש על שמה של בטי כדי להציל את "אקומודה" ומפקיד בידיה את גורלו. בעזרת מריו, חברו הטוב, הוא קולט כמה כוח יש לבטי ומחליט לגרום לה להתאהב בו שוב כדי שלא תנצל את כספו. בטי בוטחת בו לחלוטין ונופלת ברשתו עד שהיא מגלה את המזימה הזוועתית שרקמו מריו וארמנדו. היא מחליטה לחשוף את האמת, אורזת את הדברים שלה ונוסעת לקרטחנה יחד עם קטלינה.
קטלינה היא הפיה הטובה של האגדה, אישה מבוגרת, יפהפיה, בעלת מעמד, שמלמדת את בטי לחיות. בזכותה נפתחת בטי בהדרגה לעולם, לומדת להכיר את הכוחות הפנימיים שלה, מתגברת על הכעס כלפי ארמנדו ו – איך לא – הופכת ליפה. אבל, וחשוב להדגיש את האבל הזה, אין פה מטה קסמים, קטלינה בסך הכל מלמדת את בטי שיעור או שניים באסתטיקה, בביטחון עצמי ובאופנה. כמו שבטי עצמה אומרת במהלך הטלנובלה: אין נשים מכוערות, יש רק נשים שחסר להן הכסף והחוש האסתטי כדי לדעת להיראות טוב. אחרי המהפך בטי חוזרת לבוגוטה, שם היא נאלצת להתמודד עם העבודה, עם החיים ועם ארמנדו. הסוף לא ייחשף כאן, אבל אפשר רק לרמוז ש… טוב, האמת שאי אפשר לרמוז.
ממש כמו בטלנובלה המוצלחת "קפה בניחוח אישה" שהופקה על-ידי האנשים שעשו גם את "בטי", הוסיפו יוצרי "בטי" בכשרון רב מידות מדויקות של קומדיה, ציניות ודמויות משנה אקזוטיות (ניקולס, פרדי המשורר, הוגו הצבעוני ופטריסיה ומרסלה המרושעות) שהסידרה לא היתה נראית אותו דבר בלעדיהן. שילוב כל המרכיבים האלה הפך את "בטי" לסוג ההתמכרות שהיתה, ומוכרחים לזכור כי בכל הקשור לקונבנציות הז'אנר, בטי חרגה מבחינות רבות: לא היתה כאן בחורה עניה ויפה שרק מחכה לנסיך שיגאל אותה, הנסיך עצמו לא היה ממש מקסים, הפיה הטובה לא ביצעה קסמים ממשיים אלא רק סייעה לחלץ את הברבור מתוך הברווזון המכוער, וגם המרשעות היו די אנושיות. ולמרות הכל, "בטי" היתה להצלחה עולמית מסחררת, ובארה"ב כבר משודרת בימים אלה סידרת ההמשך שלה, "אקומודה".
אנה מריה אורוסקו אמרה בלא מעט ראיונות שכשהיתה ילדה נחשבה לברווזון מכוער וגם היתה רזה מאוד. היום, לעומת זאת, היא כוכבת טלנובלות בכירה שגם נראית לא רע בכלל. המסקנה? כמו שאמרנו לכם תמיד: בכל אחד יש יופי פנימי שרק מחכה לפרוץ החוצה, ברגע שנדע להשלים את עצמנו.
"אני בטי המכוערת" - הפרק האחרון, הערב (חמישי) ב-21:05, ערוץ ויוה. פרידה בתמונות מבטי, בגיליון הבא של המגזין "ויוה פלוס"